Einum milljarði bóluefnaskammta gegn kórónuveirunni hefur verið deilt út í Evrópuríkjum til þessa. Smitum fjölgar eigi að síður hratt í nokkrum ríkjum um þessar mundir.
Búið er að deila út einum milljarði bóluefnaskammta gegn kórónuveirunni í Evrópuríkjum samkvæmt upplýsingum Alþjóðaheilbrigðisstofnunarinnar. Hún varar við að heimsfaraldurinn geisi að líkindum fram eftir næsta ári þar sem illa gangi að koma bóluefnum til efnaminni ríkja í heiminum.
Haft er eftir Hans Kluge, umdæmisstjóra Alþjóðaheilbrigðisstofnunarinnar í Evrópu, á vef stofnunarinnar að þótt dreifingin hafi gengið vel sé ekki ástæða til að berja sér á brjóst. Bóluefnin hafi dreifst misjafnlega og sum Evrópuríki séu langt á eftir öðrum í bólusetningu gegn veirunni.
Samkvæmt vikulegri samantekt Sóttvarnastofnunar Evrópu ECDC eru nokkur lönd í álfunni dökkrauð um þessar mundir vegna fjölgunar smita, þar á meðal Rússland, Rúmenía, Slóvenía og Búlgaría. Þá fer ástand versnandi í Bretlandi, þar sem samtök lækna hafa skorað á stjórnvöld að grípa til aðgerða til að hefta útbreiðsluna.
Rússar virðast verst settir um þessar mundir, þar sem dauðsföll af völdum COVID-19 hafa farið yfir eitt þúsund á sólarhring að undanförnu. Rússum verður gefið frí frá vinnu 30. október til 7. nóvember til þess að hægt verði að hægja á smitöldunni. Borgarstjóri Moskvu tilkynnti í dag að frá næsta fimmtudegi til sjöunda nóvember yrði einungis bráðnauðsynleg þjónusta veitt í borginni.
Einum milljarði bóluefnaskammta gegn kórónuveirunni hefur verið deilt út í Evrópuríkjum til þessa. Smitum fjölgar engu að síður hratt í nokkrum ríkjum um þessar mundir.